Nonii, ja ongi ka meil kooliaasta alanud (2., 4. kl ja 5. kursa). Kooli juhtkonnal oli kindel plaan lastele kohe esimesel päeval näitlikult selgitada, kui kasulik on  värskes õhus sportlikult aega veeta ning end samal ajal ka pesta. Nimelt toimus põhikooli aktus kooli staadionil vihmasabina käes. Saksofonipiigad mulistasid nagu linnuviledega :D.  Lisaks õnnestus meil järjest neljandal 1. klassi aktusel käia, loodetavasti see ei saa pikemaajaliseks harjumuseks:). Poja läks küll teise klassi, kuid nende klassi lapsed pidid esimese klassi aktusel laulma. Nädalake anti sõnade/viisi päheõppimiseks, nii et natuke konarlik esitus oli, aga pole hullu, uuel aastal parema  hooga edasi :) Kahjuks selleaastast pilti ei olegi, fotoka akud võtsid kätte ja läksid tühjaks (ega mina muidugi pole süüdi, et laadimata unustasin).    Tegemistest aga seekord niipalju, et nädal tagasi täpselt oma sünnipäevaks sain valmis pluusi, mis vahepeal seisma oli jäänud. Just enne külaliste tulekut peitsin kiiruga otsi:) Pilti muidugi jälle ei saanud õigel ajal, vaid kuidagi taimeriga ise sehkendatud täna õhtul. Stembach wollet kulus umbes 150 g, heegelnõel 1,75. Mustrit pidin küll päris palju  täiendama. Lisasin natuke voolujoonelisust (võtsin rinna alt kokku ja vöökohast allapoole jälle lisasin silmuseid juurde vastavalt vajadusele. Küljed jäid kole kitsaks, sinna tegin esiosa mustriga kiilud ning alumise serva samamoodi kui õlapaelad.         Minu piiga avastas ükspäev, et vaja kleidilt tupsukesi ära võtta. Ja tegi seda kääridega. Aga käärid juhtusid kogemata teravad olema - nii see auk sinna keset kõhtu tekkiski. Lapsel maailmaahastus kallal, lemmik suvekleit ju (vist juba neljas suvi kantud, jääb kahjuks küll aina lühemaks). Ok siis - emme, mõtle miskit välja - ja emme mõtleski. Kulus 1 avalik internetiotsing  "ilusate piltide vaatamiseks", 1 salajane poeskäik ja 3 salajast uneta õhtut, kui lapsed magasid. Siis tuli võtta üks paber, üks pliiats, veidi hambapastat, üks jäme nõel, üks peenike nõel, niit, hunnik pärleid ning kogu selle kompotiga valmiski selline kiirparandustöö. Pärlitikand puusa peal, auk olematuks peidetud ja laps ülimalt õnnelik (rääkimata emmest, kes rõõmu sai valmistada:)).             Ja lõpetuseks kindlasti ka minu poolt kõigile koolilastele ja nende emmedele-issidele ning kõigile teistele asjaga seotutele väga-väga vahvat alanud kooliaastat!:) icon_hb o9m9 y7y